text: Tejn Kirke
  
  publiceret: 2023-08-16 10:02:23+02:00
  Tejn Kirke er en kirke, der ligger i Olsker Sogn. Den ligger i byens sydlige del omtrent 300 meter fra havnen.
  Kirkegården er placeret syd for kirken. Den er afgrænset af lave hække, og hovedindgangen er ved siden af kirkens tårn mod nordvest. Der er kørelåge på kirkegårdens vestside.
  Tejn Kirke er en langhuskirke med apsis og tårn fra 1940 tegnet af arkitekt Emanuel Grauslund (1901-1951). Kirken kaldes en langhuskirke, da den har et langt kirkerum, hvor skibet og koret går i et. Den er opført i funkisstil og fremstår som en enkel, hvidpudset bygning på granitsokkel. Langhuset og tårnet har røde tegltage med mindre ovenlysvinduer i støbejern, mens apsissen har blytag.
  Apsissen er halvcirkulær uden vinduer. Den har som langhuset ingen dekorative elementer på murene. Dog har langhuset på hver langmur tre højtstillede, rektangulære vinduer med farvede, blyindfattede ruder.
  Tårnet er bredt og tværstillet, så det har gavle mod nord og syd. I begge gavlmure i bunden en række på tre mindre, højetstillede og rektangulære vinduer med farvede, blyindfattede ruder. Herover er der to gensidigt forskudte lyssprækker. Under taget er der store, let rektangulære glamhuller til lyden fra kirkeklokkerne, et i hver gavl, to mod øst og tre mod vest. I den vestlige mur er kirkens hovedindgang udformet som en dybtliggende, granitindfattet portal med bredt, flammerede dobbeltdøre. Herover er i et cirkulært murstik et stort og dybtliggende, cirkulært vindue med farvede, blyindfattede ruder.
  I det indre står kirkens mure hvidmalede, og kirkerummet fremstår lyst og enkelt. I langhuset er der mørktbejdset bjælkeloft og lysebrunt klinkegulv. Apissen har et kulørt bemalet bræddeloft med lister, der går i langhusets længderetning. Koret adskilles fra skibet ved to mindre trin i gulvet.
  I tårnet er ind mod langhuset et indbygget orgelpulpitur, dvs. et ophøjet galleri til orglet. Pulpiturets brystning er en fortsættelse af det hvidmalede, pudsede murværk.
  Tejn Kirkes inventar er skabt til den moderne, minimalistiske kirke. Det bærer derfor præg af gedigne materialer og et enkelt udtryk.
  Alterbordet lader til at være i en rødlig nexøsandsten. Det har et relief med Kristusmonogrammet, som er en afart af chi-rho-symbolet, der står for Kristus. I siderne står de græske bogstaver alfa og omega, der symboliserer den almægtige gud. Herover prydes alteret af et stort, enkelt trækors.
  Prædikestolen har en ottekantet karnap med fag af brede, udekorerede og lakerede brædder. I tråd hermed er kirkens bænke enkle og lakerede fag uden dekorative gavle.
  Døbefonten er bemærkelsesværdig, da den består af tilhuggede og løst sammenstillede granitblokke. Den har en let markeret fod og et højt skaft i en komposition, som kunne minde om tre sammenstillede pilastre, dvs. halvsøjler, hvor kummen udgøres af nærmest doriske kapitæler.
  Mellem vindfanget i tårnrummet og langhuset er der et sæt dobbeltdøre med en glasmosaik af Alexander Tovborg (født 1983) fra 2013. Den er holdt i røde og lilla nuancer.